Beloning uitgereik ná inbraak by regeringskantoorŉ Foto van die verdagte wat van veiligheidskameras af bekom is. Foto: SAPD Die Valke het Dinsdag ŉ beloning aangebied vir enigiemand met inligting wat kan lei tot die inhegtenisneming van ŉ vermeende bendelid wat in Desember kontant uit ŉ kluis in die Pretoria-kantoor van die Staatsveiligheidsagentskap (SSA) gesteel het. Brig. Hangwani Mulaudzi, woordvoerder van die Valke, het gesê ŉ groep mans, vermoedelik ŉ bende, het op 26 Desember by die SSA-kantoor ingebreek en geld uit ŉ kluis gesteel. Die diefstal is eers die volgende dag ontdek. Nie die polisie of die SSA wou sedert die inbraak die presiese bedrag wat gesteel is bekendmaak nie, maar volgens mediaberigte beloop dit glo miljoene rande. “[Sedert die inbraak] het die Valke aansienlike vordering gemaak met die ondersoek, maar ons het steeds die publiek se hulp nodig om die rowers vas te trek,” het Mulaudzi gesê. “Uit die inligting wat tydens ons ondersoek aan die lig gekom het, is dit duidelik dat iemand die verdagte ken en ons vra hierdie persoon om na vore te kom met die nodige inligting om die ondersoek te bespoedig.” Lt. genl. Mthandazo Ntlemeza, die nasionale hoof van die Valke, het gesê hulle hoop dat die beloning wat uitgereik word die gewenste effek sal hê. “Iemand êrens weet iets van hierdie saak en ons hoop deur hierdie veldtog sal mense besef hoe ernstig ons is om die beloning uit te betaal en seker te maak dat ons hierdie gevaarlike misdadigers vastrek,” het hy gesê. Enige persoon met meer inligting kan kol. Tolie Vreugdengburg by 082 451 7226 of kol. Makasela Nkuna by 082 565 8506 bel. “Alle inligting sal met die strengste vertroulikheid hanteer word,” het Ntlemeza verseker. ŉ Foto van die verdagte wat van veiligheidskameras af bekom is. Foto: SAPD